**PRECIZĂRI REFERITOARE LA EXAMENUL DE DEFINITIVARE**

**ÎN ÎNVĂȚĂMÂNT – SESIUNEA 2022**

În anul şcolar 2021-2022, examenul național pentru obținerea definitivării în învăţământul preuniversitar se desfăşoară conform **Metodologiei** **– cadru de organizare și desfășurare a examenului național de definitivare în învățământ** aprobată prin OMEC nr. 5434/2020 şi a **Calendarului de organizare şi desfăşurare a examenului naţional de definitivare în învăţământ** aprobat OME 5239/2021.

Examenul scris de definitivare în învățământ în anul școlar 2021-2022, va avea loc în data de **20 iulie 2022**.

**Structura examenului** este următoarea:

1. **Etapa I-eliminatorie**

 a) susținerea a două inspecţii de specialitate ( prima în semestrul I al anul școlar 2021-2022, iar cea de a doua în semestrul al II-lea al anului școlar 2021-2022);

 b) evaluarea portofoliului profesional.

**(2) Etapa a II-a-finală: o probă scrisă.**

**Stagiul de practică** obligatoriu pentru obținerea definitivării în învățământ are o durata de un an școlar (sau ore de predare echivalente normei de un an) fiind un stagiu efectiv de predare la catedră, în sistemul național de învățământ preuniversitar, ca personal didactic calificat conform studiilor absolvite.

* **Candidaţii aflaţi pentru prima dată în situaţia efectuării stagiului de practică se pot înscrie la examen dacă în anul de stagiu desfăşoară activitate la catedră cu normă întreagă în calitate de cadru didactic calificat şi pot susţine proba scrisă dacă finalizează stagiul de practică obligatoriu în sesiunea respectivă.**
* Candidaţii pot susţine examenul naţional pentru definitivare în învăţământ **fără taxă de cel mult trei ori**. Prezentările ulterioare la examen sunt condiţionate de achitarea, la unitatea de învățământ desemnată centru de examen, a unei taxe în cuantum de 300 lei.

**Înscrierea candidaţilor**

 **Înscrierea la examen se face la nivelul unităților de învăţământ, până la 14.10.2021,** pe baza dosarului de înscriere, care conţine următoarele documente:

 a) cerere de înscriere

 b) fişa de înscriere la examenul naţional de definitivare în învăţământ completată şi confirmată de conducerea unităţii de învăţământ şi semnată de candidat;

 c) copii ale actelor de studii în baza cărora se face înscrierea la examen, însoţite de foaia matricolă/suplimentul la diplomă, certificate "conform cu originalul" de către conducerea unităţii de învăţământ;

 d) document certificat "conform cu originalul" de către conducerea unităţii de învăţământ, din care să rezulte îndeplinirea condiţiilor legale privind absolvirea programului de pregătire psihopedagogică şi metodică;

 e) copii ale următoarelor documente, certificate "conform cu originalul" de către conducerea unităţii de învăţământ: decizia de repartizare pe post, buletin/carte de identitate, certificat de naştere, document privind schimbarea numelui;

 f) adeverință privind calificativul “Bine” sau „Foarte bine” acordat pentru ultimul an școlar în care candidatul a desfășurat activitate didactică, cu excepția candidaților aflați în primul an de stagiu;

 g) adeverință privind achitarea taxei de înscriere la examen, pentru candidații aflați în situația prevăzută la art. 4 alin (3);

h) adeverință din care să rezulte vechimea de predare efectivă la acatedră a candidatului, ca personal didactic calificat, la data înscrierii.

**Dosarele cadrelor didactice** care conţin toate documentele necesare inscrierii **sunt transmise şi înregistrate la inspectoratul şcolar** de către persoane delegate de conducerea unităţii de învăţământ, în perioada **15.10.2021-22.10.2021**, sunt verificate de inspectorul şcolar pentru dezvoltarea resursei umane, avizate de către consilierul juridic al inspectoratului şcolar şi de către inspectorul şcolar general adjunct, în calitate de preşedinte al comisiei de examen.

Datele din fişa de înscriere a candidaţilor sunt introduse în sistemul informatizat. Candidatul primeşte şi semnează un extras din aplicaţia electronică al fişei de înscriere.

Înştiinţarea candidaţilor cu privire la admiterea sau respingerea dosarului de înscriere se realizează de către inspectorul şcolar pentru dezvoltarea resursei umane, prin afişare la inspectoratul şcolar şi pe site-ul inspectoratelor şcolare judeţene/Inspectoratului Şcolar al Municipiului Bucureşti. În caz de respingere a dosarului în urma introducerii datelor în aplicaţia electronică, candidatul este înştiinţat şi în scris, cu precizarea motivării respingerii dosarului.

Candidaţilor respinşi nu li se efectuează inspecţiile de specialitate.